**Петнаест главних женских ликова из наслова школске лектире**

Школска лектира је прва, основна и јединствена књижевна база за сваког средњошколца. Замислимо је симболично, као високу камену кулу од четири спрата, један спрат за једну школску годину. Можемо са сигурношћу рећи, да су њени темељи постављени, онда, када смо прочитали нашу прву књигу. Неко је имао ту срећу, да ју је прочитао са првим срицањем слова, заволео је, и она је, тако, постала, нераскидиви део његовог одрастања, учења и живљења.

Ипак, и да није било тако, књига је чудесна, она нас привлачи именом и презименом писца, својим корицама, страницама, насловом и причом, она је стрпљива, и зна дуго, дуго да чека. Њена мисија је испуњена, само онда, када је читана, и када човечанство из ње непрекидно учи. А зашто, не бисмо, о својим прецима, историји, култури и духовности, учили из књига, који су нам они написали и оставили у културно и историјско наслеђе?

О књизи има ко да говори. Професори, библиотекари, писци, песници, прегаоци писане речи. Они, о књигама говоре гласно, и с љубављу, а њихов глас чују и они, који књизи не прибегавају лако, или је заобилазе. Али, у животу обично бива тако, да књиге могу бити смернице и „знакови поред пута“ сваком човеку, па и оном младом и незрелом, који је тек на почетку животног пута, а који жели да се мења и учи. Који жели да се мења и учи, читајући књиге.

Имати мисију, да средњошколци заволе књигу и читање је велика и мукотрпна борба, али они који су прихватили тај узвишени задатак, стреме непоколебљиво том циљу. Књига се заволи тако, што се о њој прича, и књиге се заволе тако, што о њима причају они којима је књига и намењена, средњошколци. Покушајмо заједно да причамо о књигама. Сетимо се, „прича и причања“ која су била делић нашег одрастања, првог корака, прве проговорене речи, прве написане речи. Прича и причања су саткани, у сваки камен оне наше високе куле, која личи и подсећа на Мешину тврђаву, која је симбол човекове снаге и истрајности, да може да победи свако зло, а приклони се увек добру. Прича и причања остају у нашим душама, сећањима, љубавима, и онда, када смо радосни и, онда када смо тужни, млади или стари.

Постоји хиљаде и хиљаде начина, како да се исприча прича о књигама. Ако смо већ решили да причамо о књигама, хајде да одаберемо оне књиге које смо већ прочитали, или које ћемо тек читати, са мање или више љубави, разумевања и пажње. Хајде да одбацимо све предрасуде о томе, да је школска лектира досадна и незанимљива, да се тешко чита и тумачи. При том, не заборавимо, да има пуно средњошколаца који посвећено и са интересовањем читају задату школску лектиру, не због оцене, него, да би сазнали и научили о књижевноси, својој националној и светској, и зато што воле да читају књиге.

Један од начина, како да се прича о књигама, а да се оне, наравно, заволе, је и онај који нас подсећа на велике жене, хероине, мајке, сестре и девојке. Желим да причам о њима, женама, женским ликовима у књижевним остварењима домаће и светске књижевности, без којих не би могла да се напише ни песма, ни поема, ни драма, ни приповетка, ни роман. Оне су стварале и мењале свет. Биле су визија, инспирација, љубав и сам смисао живота, оних, који су о њима писали, или били део њихових живота, успевајући, да их уздигну на небески свод. Оне, незаборављене, међу звездама, и сада осветљавају пут човечанству. Задивиле су свет, училе су и мењале човеков живот и душу, са мачем, и без мача у руци, узвишене и достојанствене. Неке од њих, рађале су се, живеле и умирале као славне историјске личности, неке су биле плод пишчеве маште, а неке су биле преузете из реалног живота.

Стара српска, средњовековна књижевност коју су стварали владари из лозе Немањића, Свети Сава и његов отац Симеон, и њихови настављачи Доментијан и Теодосије, је изнедрила књигу о жени, владарки. Прва, и једина књига житија о жени, светитељки, је написана о царици Јелени Анжујској, која мири завађене синове, штити свога мужа, цара Уроша, и чува српске земље, тако што и сама влада. Шири српску културу, духовност и писменост, и на исток, и на запад, гради манастире, а своју нову веру православну прима с поштовањем и љубављу.

Књижевност над књижевностима, народна књижевност коју је створио народ, а народни певачи је преносили усменим путем, певајући је уз гусле, да се не заборави; Вук Стефановић Караџић је записао за покољења, да се чува, изучава, и да задиви свет. Женски ликови у народним лирским и епским песмама, су успоставили темељ породичног и друштвеног живота, мајчинске љубави и пожртвовања, морала, правде и лепоте. Лик мајке, сестре, љубе, заовице, осликавају женску част и поштење. Мајка Краљевића Марка, Јевдокоја, суди праведно у песми „ Урош и Мрљавчевићи“; она је сестра Момчилова, која у песми Женидба краља Вукашина, не штеди свој живот да спаси брата рођеног, чијим се подвигом диви и сам краљ Вукашин, и узима је за љубу, послушавши савет умирућег Момчила. Мајка Хасанагиница, умире од бола за својом децом; Анђелија, мири завађену браћу, мудра и честита, промишља хришћански и праведно, јер љубав и поштовање које има према деверу Богдану, ставља изнад похлепе и мржње свога мужа Дмитра према брату. Мајка Јанковић Стојана у песми „Ропство Јанковић Стојана“, даје благослов снаји Јели да се преуда, пошто је Стојан девет година заточен у тамници, а умире од преживљеног бола и изненадне среће, када после девет година, ненадано, види свога сина.

Лик Антигоне у Софокловој истоименој драми старогрчке књижевности, представљен је узвишено, где се девојка супротставља суровом и страшном стрицу и владару Креонту, тако што сахрањује обојицу браће, знајући да је за тај пожртвован чин, чека смрт. Један брат је имао право на сахрану, а други не, који се борио на страни против Креонта. И она у смрт одлази храбро, остављајући свима поруку: „За љубав, не за мржњу, ја сам рођена“. Љубав према умрлој браћи, је била јача од њене личне среће коју би имала у браку са Креонтовим сином, али, зна, да своју срећу не би могла да гради на непоштовању успомене према умрлом брату.

У Његошевом драмском епу, „Горски вијенац“, ожиотворен је лик сестре Батрићеве, који је песник до те мере драматуршки издигао до невероватних емотивних набоја, да се туга, бол и плач сестре Батрићеве за погинулим братом, сматра најлепшом и најпотреснијом тужбалицом у европском романтизму. Њене сузе, очај и речи са којима се опраштала од брата, расплакала је јунака и црногорског јунака, који никад, пре тога, сузу није пустио, јер Црногораци су одгајани, учени, васпитавани, да никад не заплачу.

Лик Јулије у Шекспировој драми „Ромео и Јулија“, која је најлепша љубавна драма у енглеској књижевности епохе романтизма, осликава девојку и младу жену, која је спремна, вођена љубављу, да се одупре свима, и родитељима, и цркви, и друштвеним нормама, и својом храброшћу и зрелошћу, да крене одважно у животну борбу, да оствари свој сан о љубави. Препуштени сами себи, и пријатељима који им помажу да се венчају и побегну, чине надчовечанске напоре да буду срећни. Али, њихова љубав није довољна да победи предрасуде и мржњу која владала имеђу двеју завађенних породице, и „зла коб“ их раздваја смрћу. Она, Јулија умире за љубав.

Пушкин је у љубавном роману „Евгеније Оњегин“ којег је написао у стиху, увео женски лик Татјану, која заузима централно место у руском романтичарском реализму у карактеризацији женских ликова, не само због емоционалног живота главне јунакиње, него и због начина како га је живела. Он је исправан, честит, моралан, хришћански посвећен Богу, природи и људима, у чињењу само добрих дела. Она зрачи духовном лепотом која задивљује људе где год да се појави. Она је осећајна, искрена храбра, достојанствена, она живи кодекс часне и узвишене девојке, а касније, и удате жене. Створена да воли Оњегина најсавршенијом љубави која се може замислити, бива одбијена, али та несрећа не одређује њен живот. Она се удаје за часног мушкарца коме не поклања своју љубав, али му пружа поштовање и верност, и даје завет у цркви на венчању, да ће брачни живот и децу коју буде рађала, видети као сврху свога живота. Она се радује таквом животу, и девојачке жеље види остварене у срећној будућности.

Још једна жена, грандиозна Ана, главни женски лик у роману „Ана Карењина“, који припада епоси руског реализма, написан је из Толстојевог пера. Лепа, префињена, осећајна жена, верна Карењину и посвећена детету, које је њена једина срећа, је оличење моралне руске племкиње, удате жене и добре мајке. Њој се, с правом, диви свет у коме живи. Али, када први пут, осети љубав, која је величанствена и узвраћена, жели други, и опет поштен и исправан породичан живот, чист пред Богом и људима, наилази на свеопшту осуду и презир друштва, и супруга. Карењин пристаје на све, само да Ана остане са њим у формалном браку. Али, Ана није рођена да води лицемеран, лажан и нехришћански живот, и зна, да је једини начин, да буде срећна са Вронским и маленим сином Серјожом, развод брака и оснивање нове породице. Када, у очају, измучена патњама које није могла да поднесе, напуштена од свих, сем од Вронског и Доли, у психичком растројству и окрутном сазнању да не може син да живи са њом, излаз проналази у одлуци да себи одузме живот.

Лик Коштане у истоименој драми Борисава Станковића, слави младост, лепоту и невиност девојке која само жели да живи, пева и игра. Њена лепота заводи мушки свет, не њеном вољом, јер она само живи за песму и музику. Родитељи, посебно отац, жртвује је, користи њену љубав и страст према песми и игри, да би профитирао, јер се морало живети, а њихов живот био је живот Чергара. Приказује је мушком свету, у кафанском окружењу и атмосфери узаврелих страсти и пробуђених сећања на пропуштене љубави и изгубљене младости. У њој, неки виде предмет пожуде, а неки, попут газда Митка, изгарују за прошлим временима, ублажујући тугу песмом и игром лепе Циганке. А, она, њих не види, нити је свесна своје лепоте и магије коју ствара око себе. Она само види и осећа топлу, летњу ноћ, чује музику, и жели да игра, игра. Њена младост се завршава, када је отац, присиљен од стране власти, која је протерује из среза, силом удаје за старца.

У роману Борисава Станковића „Нечиста крв“ који припада епоси српског реализма, писац је увео у фабулу лик Софке, описујући њен живот од најранијег детињства до времена када је била већ удата жена, млада жена која је остарила пре времена, а последњи опис њеног душевног стања и физичког изгледа, био је такав, као да је представљен живот старице, измучене и уништене несрећним животом. Софкину младост и срећу уништио је, нико други него рођени отац. Немилосрдни и бездушни отац, је своју јединицу ћерку, Софку, продао за новац два пута, а последњи пут када је то урадио, духовно је убио Софку заувек, запечатио њену срећу страдалничким животом, и патњом која је гасила сјај и лепоту њених очију. Одузео јој је мужевљеву љубав, право на љубав и радостан и испуњен живот који јој се смешио. Страдалница и мученица, она одважно и достојанствено живи, не оптужујући никог, ни оца, ни мужа, који постаје њен други злотвор.

У приповеци Лазе Лазаревића „Први пут са оцем на јутрење“, величанствена и мудра Миона, пожртвована мајка и супруга, мужу, који је прокоцкао све што је поседовао као богати трговац, опрашта све мужу, не осуђује га, јер зна, пошто се уверила у мужевљево отрежење од порока, и видевши искрено кајање и стид у његовим очима, и даље га поштује, и зна да ће он, опет стећи све, а да је најважнији његов живот и љубав коју има за њих, њихову децу, и њу Миону.

У роману Добрице Ћосића „Корени“ још једна српска жена, страдалница, Симка, жена нероткиња, која исцрпљена мужевљевим мучењима, жели само да постане мајка. Трпи све, увреде, омаловажавања, батине, и углавном мржњу свога мужа, који између ретких тренутака љубави, а увек сумњичав, прек и подмукао, само на махове, кајући се за сва зверства која јој је нанео, стишава своје нагоне. Једино тада, је Симка мирна и срећна. А она, избезумљена надањима да ће се десити чудо, и да ће родити сина Ђорђу, и тако продужити лозу Катића, између очаја, туге и безизлаза, бира спас за обоје, усушђујући се да изврши прељубу.

У роману Добрице Ћосића „Време смрти“, појављује се стварни, историјски, величанствени лик, Српкиње над Српкињама, јер је она, изнад свега, и самога живота, волела своју домовину, Србију, сликарка и болничарка, Надежда Петровић. Професорка цртања, у гимназији, пред Први светски рат, окупља своје ученице да крену заједно са њом на фронт. Она је болничарка у Ваљеву и надљудским напором, до физичке исцрпљености, брине о рањеницима. Проналази време да слика на ратишту. Слика војнике, рањенике, шаторе, у грозничавој жељи да прикаже све ужасе рата, али и храбре Србе, који у најстрашнијим ратним окршајима остају доследни светој заклетви, да ће Србију бранити до последњег војника. Она је отишла у смрт, знајући да ће Срби остварити завет који су дали прецима, да ће победити неријатеља и Србији донети слободу, коју ће потомци знати да цене и чувају.

У роману „Сеобе“ Милоша Црњанског, писац је, у првом плану велике историјске приче замислио да истакне страдални, војни живот Срба, далеко од матице Србије. Имао је потребу да дочара ратне походе, кретања и сеобе народа и војника. Морао је да „удене“ у оквире својих друштвених, социјалних и филозофских опсервација, истински живот војника, али и њихов породични живот. Без обзира на то, што је једина жудња, циљ и смисао постојања свакога од њих, била мајка Србија, у којој ће слободно и у слободи мирно живети, њихове душе су се умарале од ратовања, страдања за друге војске и државе. Сањали су своје породице и куће које ће имати чврсте темеље, а не колибе изграђене од прућа и трске. Желели су куће које ће стајати вековима на једном месту, поред цркава и манастира, гробаља, путева и варошица. Они су желели нешто, што ће бити само њихово: дом, огњите, жена, деца. Вриска и кукњава жена и деце када су одлазили „на војну“ за њих је било најстрашније мучење. И Дафина је тако, избезумљена од бола, љубави и страсти према мужу, падала у бесвесно стање, дуго, пошто би Вук Исакович напустио њихову колибу. Деца би сатима вриштала поред болесне мајке и уплашених слуга. Заљубивши се, одмах, млада и страствена у свога мужа, Дафина је волела Вука неизмерно. У првим годинама брака, растанке је подносила лако, Вук је, сваки пут успевао да је утеши и увери да ће се брзо вратити. И враћао се. Али, како су године пролазиле, Вуково одсуство је бивало све дуже, а Дафина је губила стрпњење и смиреност. Измучена животом који је стално био у покрету, сва имовина која је могла стати у запрегу воловских кола, живот проводећи у скромним колибама, њене агоније су постојале све продубљеније, и она из очаја, и душевно убијена, чини грех прељубе.

Када се добрнамерно удубимо, чиста срца у судбине жена, које своје животе и даље воде у књигама које смо прочитали, или ћемо их тек прочитати, када их топло разумемо без страшних осуђивања, када разазнамо светле и лепе стране њихових душа, намере и карактере, можемо да кажемо: да су биле велике, онда, када су браниле своја осећања, ставове, идеје, визије. Можемо их кривити, али без права да им судимо, онда када су грешиле, јер када су грешиле, грешиле су зато што су биле, слабе, повређене, рањиве, мучене, без вере и наде да могу саме да се изборе за својим слабостима, манама, изазовима и несрећама. Неке од њих, суочене са болима душе, су остајале стамене, снажне и на правом путу, а неке су изабрале пут који их је одвео у безнађе и смрт. Живеле су и страдале, чврсто пратећи само своје срце. Па зар, их ико може окривити, зато што су изабрале тај пут?

Мирјана Митић